Twee seuns verdrink op bouperseelDie steengroef op die bouperseel in Mamelodi waarin die twee seuns verdrink het (Foto: Verskaf) Die Gautengse departement van vervoer en padinfrastruktuur het ŉ onafhanklike ondersoek begin nadat twee seuns Sondag by ŉ bouperseel in Pretoria verdrink het. Volgens die departement het die twee glo in ŉ steengroef op ’n bouperseel in Solomon Mahlangu-rylaan in Mamelodi gaan swem. Dit is nie duidelik hoe oud die seuns is, of wat presies tot hul verdrinkings gelei het nie. Die departement gaan nou die omstandighede rakende hierdie tragiese voorval ondersoek. ’n Senior advokaat wat die ondersoek sal lei, sal teen die einde van die week aangestel word. LUR Jacob Mamabolo sê met die ondersoek wil hulle bepaal of die kontrakteur – wat die projek op die bouperseel bestuur – enigsins nalatig was. Die ondersoek sal ook bepaal of al die nodige veiligheidsmaatreëls getref was om die ongeluk te kon voorkom. “Die uitkomste van die ondersoek sal geïmplementeer word sonder om enigiemand te benadeel. Die departement sal ook sonder vrees of guns optree indien die ondersoek daarop dui dat iemand aanspreeklik gehou moet word,” sê Mamabolo. Hy sê die departement wil egter nie die uitkomste van die ondersoek vooruit loop nie. “Die is belangrik dat alle kontrakteurs aan wie projekte toevertrou word, hul werk op die mees professionele en veilige manier uitvoer en potensiële risiko’s beperk.” Mamabolo het sy medelye met die twee seuns se families betuig.